Det kanskje ikke så vanskelig å unne Fernando Alonso litt bedre stunder i cockpiten igjen, for en mer miserabel åpning på Formel 1-sesongen kan man knapt oppleve for en mann med en slik CV.
Alonso har heller ikke lagt skjul på hva han mener om dagens situasjon i McLaren-Honda, og bomben smalt virkelig da den doble verdensmesteren fra 2005 og 2006 i år velger å droppe selveste Monacos Grand Prix til fordel for det prestisjefylte enkeltløpet Indy 500 på Indianapolis Motor Speedway, da disse går samme løpshelg.
– Dette var moro. En fin måte å begynne å få opp tempoet. Det var nok litt vanskelig i starten å oppnå minimumsfarten, men i de neste passene føltes det bra. Forhåpentligvis kan vi begynne å få ordentlig følelse med bilen, for akkurat for øyeblikket er bilen som kjører meg, og ikke jeg som kjører bilen. Men jeg føler meg mer komfortabel, for med 30-40 runder i lomma, så kan man begynne å fininnstille linjene og girene i hver enkelt sving. Det ser bra ut for øyeblikket, men det er nå det virkelig begynner, sa Alonso ifølge Autosport.